|  |  |
| --- | --- |
| **Notă informativă****cu privire la proiectul Legii privind Casa Socială a Constructorilor** |  |

Efectul scontat al proiectului legii privind Casa Socială a Constructorilor din punct de vedere social și economic constă în sporirea protecției sociale a membrilor din ramura construcțiilor, diminuarea dependenței financiare de la posibilitățile bugetului de stat, racordarea la cerințele standardelor europene și internaționale în domeniul protecției sociale a constructorilor, precum și sporirea competitivității întreprinderilor naționale prin prisma menținerii în țară a personalului calificat.

Scopul elaborării proiectului legii a fost determinat de necesitatea stringentă de protecție socială a salariaților, crearea condițiilor favorabile pentru apărarea intereselor de producție a întreprinderilor din ramura construcții, drumuri și din industria materialelor de construcție în perioada suspendării activității, determinate de condițiile meteorologice nefavorabile, calamități naturale, pandemie, crize economico-financiare la nivel mondial sau național. Suspendarea activității se răsfrânge negativ asupra agenților economici cît și asupra salariaților care rămîn fără un loc de muncă garantat, ceea ce duce la fenomenul exodului forței de muncă calificate.

Conform legislației în vigoare, în perioada șomajului tehnic, angajatorii sunt obligați să acorde salariaților o indemnizație nu mai mică de 50 la sută din salariul lor de bază. Însă, agenții economici, practic, sunt în imposibilitate de a plăti salariaților retribuția ce li se cuvine pentru staționare.

Acest proiect de lege prevede constituirea  unui fond special ce va asigura protecția drepturilor salariale ale angajaților din domeniul construcțiilor, drumurilor și industria materialelor de construcție. Astfel, salariații vor beneficia pe perioada întreruperii activității de o îndemnizație, al cărei cuantum lunar este egal cu 75% din media pe ultimele trei luni a  salariului  de bază brut.  Fondul necesar pentru plata indemnizației, se va constitui pe baza:

- contribuției obligatorie a agenților economici reprezentând 1% din valoarea producției realizate şi încasate – pentru unitățile din construcții şi din valoarea materialelor şi articolelor de construcţii comercializate – pentru producătorii materialelor de construcții, cu reflectare la cheltuielile generale şi administrative;

-  contribuția obligatorie a salariaților reprezentând 1% din salariul lunar brut;

- contribuția agenților economici reprezentând 1% din valoarea lucrărilor executate și respectiv sumelor încasate – pentru unitățile din construcții și din valoarea materialelor și articolelor de construcții comercializate – pentru producătorii materialelor de construcții, cu reflectarea la cheltuielile generale și administrative.

Casa Socială a Constructorilor în perspectivă, pe lîngă protecția socială, va oferi și alte servicii, care vor fi prevăzute în Statut, cum ar fi:

- acordarea scrisorilor de garanție bancară pentru participarea la licitații;

- înființarea unei Școli de Meserii, după modelul școlilor din Uniunea Europeană;

- dezvoltarea unui program de pensii private, în paralel cu cele acordate de stat, concedii anuale, etc.

Cu referire la riscurile care pot apărea în urma aplicării normelor propuse:

- lipsa unei entități care va efectua controlul privind gestionarea mijloacelor financiare pentru protecția socială a constructorilor;

- asigurarea transparenței din partea Casei Sociale a Constructorilor;

* inechitatea în mecanismul de selectare și coordonare a listei salariaților care vor beneficia de îndemnizații.

Ca urmare a riscurilor prenotate, considerăm oportun contribuția facultativă a agenților economici și salariaților în Fondul pentru protecția socială a membrilor Casei Sociale a Constructorilor și nu obligatorie.